|  |  |
| --- | --- |
| **Teiginys** | **Citata** |
| Hamletas siekia išsiaiškinti tiesą apie tėvo mirtį. | Šie aktoriai turės  Paruošti ką nors panašaus į tėvo  Nužudymą ir suvaidinti dėdei,  O aš stebėsiu jo akis.  Ištirsiu Ligi pačių gelmių!  Ir jeigu krūptels, – Žinosiu, ką daryti.  (...)  Daugiau man reiktų  Įrodymų. Šia pjese pasikliausiu  Ir ja karaliaus sąžinę sugausiu!  Jei jo kaltė paslėpta  Vienos kalbos metu neišsiduotų,  Mes būtumėm regėję piktą dvasią,  O mano vaidiniai iš tikro būtų  Juodi kaip ta Vulkano kalvė. |
| Hamletas – teisėtas karūnos paveldėtojas. | O skuba gėdinga! –  Taip pulti kraują žagiančiojon lovon!  Bet tu žinok, kilnus jaunuoli, –  Angis, kuri įkando tavo tėvui,  Šiandieną dėvi mano karūna.  (...) Jei tu  Dar neišsigimei, tai nepakęsk,  Kad Danijos karališkoji lova  Kraujožagos šlykščiausios guoliu taptų! |
| Hamletas apsimeta bepročiu, kad gautų daugiau laiko išsiaiškinti, kaip yra iš tikrųjų, ir nesulaukti bausmės. | Prisiekit, – kaip keistai aš besielgčiau  (Man gali kartais tekti suvaidinti  Keistuolį), kad, mane išvydę tokį,  Jūs niekad – nei sunerdami rankas,  Štai taip, nei purtydami galvą – šitaip,  Nei posakiais reikšmingai neaiškiais,  Kaip: „Taip, mes žinom“, „Jei norėtumėm tiktai“,  „Jei leistų mums“, „Yra juk žinančių, kurie“,  Pabrėžiančiais, jog žinot, neišduosit. |
| Hamletas – Renesanso, o ne Viduramžių žmogus. | (...) Ir kas gi  Yra kilniau: ar dvasioje iškęsti  Strėles ir sviedmenis nuožmaus likimo,  Ar griebtis ginklo prieš marias nelaimių  Ir baigti jas kovoj? Numirt – užmigt,  Ir viskas. Šitaip pagaliau nutraukti  Širdies skausmus ir begalybes smūgių,  Kuriuos paveldi kūnas, – štai ko mums  Uoliausiai reiktų siekt! |
| Hamleto neveiksnumas nėra silpnumo požymis. | Na, na! Tik sėskit! Nepabėgsit tol,  Kol mano veidrodyje neišvysit,  Kas jūsų viduje – giliausiai!  Išniro laikas. Prakeiksmas būties,  Kad jį sujungti skirta man lemties! |
| Hamletas yra Laerto priešingybė. | Nė okeanas, išsiveržęs per kraštus,  Greičiau neryja lygumų pakrantės,  Kaip maištui vadovaujantis Laertas  Niokoja jūsų dvariškius. Minia  Jį viešpačiu vadina, lyg pasaulis  Teprasidėtų tik dabar. (...) |
| Hamletas daugiau mąsto negu veikia. | Ir koks aš asilas! Ar tai narsu,  Kad aš, sūnus karaliaus nužudyto,  Dangaus ir pragaro paskirtas kerštui,  Štai lieju širdį žodžiais tartum kekšė  Ir plūstuosi visai kaip paleistuvė  Arba virėja! |
| Hamletas myli Ofeliją. | HAMLETAS. Dėl to aš kausiuosi su juo – ir tol,  Kol dar pajėgsiu judinti blakstienas!  KARALIENĖ. Dėl ko, sūnau?  HAMLETAS. Aš ją mylėjau. Tūkstančiai jos brolių  Man neprilygtų meile niekuomet. –  Ką tu norėtum padaryt dėl jos? |
| Hamletas – netipiškas herojus: nelabai sportiškas, nepuolantis staigiai veikti. | HAMLETAS Taip viskas kalba prieš tingumą mano  Ir siundo kerštui.  KARALIUS. Sūnus laimės.  KARALIENĖ. Užduso, nes nutukęs. |
| Hamleto abejonė – natūrali protingo žmogaus reakcija aklavietėje, kai tenka priimti sunkų sprendimą. | Šlykštu! Sukruskit, smegenys! Girdėjau,  Kad sceninės gudrybės kartais šitaip  Paveikią nusikaltusiųjų sielas,  Jog šie piktadarystes išpažįstą.  (..)! Ta dvasia  Galbūt ir velnias, nes jisai juk moka  Apgauti savo forma. (...) |
| Hamletas – kilnus ir riteriškas, o šios savybės traukia išmintingąjį Horatio ir karalienę Gertrūdą. | FORTINBRAS. Keturi vadai  Te jį, kaip karį, neša į estradą,  Nes jis prireikus būtų pasirodęs  Tikrai karališkai. Pro šalį einant,  Te karo apeigos ir žygio maršai  Jo garbę skelbia!  KARALIENĖ. Eikš, mielas Hamletai, ir sėskis šalia manęs.  KARALIENĖ. Būk tikras: jeigu žodžiams reikia kvapo,  O šiam – gyvybės, – aš jos neturiu  Išduoti, ką tu man sakei.  HORATIO. Štai plyšo  Kilni širdis! Labanakt, mielas Prince!  Teužliūliuoja angelai tave! |
| Hamletas pats priima sprendimus, o ne kliaujasi tradicija; tam reikia dar didesnės tvirtybės. | Pagrįsti siužetu. |
| Jorikas – veidrodinis Hamleto atspindys: ir juokdarys, ir beprotis gali kalbėti tiesą, bet už tai jie nesulauks pasekmių. | OFELIJA. Jūs linksmas, Prince.  HAMLETAS. Ar aš?  OFELIJA. Jūs, Prince.  HAMLETAS. O Dieve! Jūsų vienintelis juokdarys! Ką gi kita žmogus veiktų, jei nesilinksmintų? Tik pažiūrėkite, kaip linksmai mano motina nusiteikusi, nors dar nė dvi valandos nepraėjo nuo tėvo mirties.  HAMLETAS. Malonu jus pasveikinti Elsinore, Ponai! Duokit šen rankas! Sutikimas reikalauja apeigų ir formos. Tad leiskit man tatai atlikti taip, kad aktorių priėmimas (kuris, sakau jums, turėtų būti tikrai šaunus) neatrodytų pakilesnis negu jūsų. Sveiki atvykę! Bet mano dėdė-tėvas ir motina-teta suklydo. GILDENSTERNAS. Dėl ko gi, mielas Prince?  HAMLETAS. Pamišęs aš esu tik šiauriui ir šiaurės vakariui pučiant. Vakariui papūtus, aš dar atskiriu sakalą nuo gervės  HAMLETAS Čia buvo tos lūpos, kurias aš nežinau kiek sykių bučiavau. Kur tavo pokštai, sąmojai ir dainos, tos žaibiškos išdaigos, sukeldavę triukšmingą juoką už stalų? Nebėr!  KARALIUS. Girdėjot pjesės turinį? Ar nėra ten kokio įžeidimo?  HAMLETAS. Ne, ne! Jie tik juokauja. Nuodija taip pat tik juokais. Jokio įžeidimo, nė mažiausio! |

Kaip manote, ar karalienė nuodų išgėrė netyčia? Pagrįskite.

KARALIENĖ. (...) Štai skepeta, nubrauk skruostus, sūnau.

Už tavo laimę geria karalienė.

HAMLETAS. Dėkoju, Ponia, jums!

KARALIUS. Negerk, Gertrūda!

KARALIENĖ. Prašau atleisti, Pone, bet aš gersiu.

KARALIUS *į šalį.* Taurė užnuodyta; jau per vėlu.

HAMLETAS. Aš nedrįstu dar gerti, bet tuojau.

KARALIENĖ. Eikš čia – nušluostysiu tau veidą.

Kada apytiksliai parašytas „Hamletas“? Koks šio kūrinio žanras? Argumentuokite.

Apie 1600 m., tragedija (dramos žanras, kuriam būdingas stiprių charakterių, pasižyminčių skirtingomis vertybėmis, susidūrimas, ryškus konfliktas ir nelaiminga pabaiga; šiuo atveju žanras tinkamas vaizduoti Viduramžių ir Renesanso susidūrimą).